Kuno Meyer

Ysgolhaig Celtaidd ac ieithydd o Almaenwr oedd Kuno Meyer (20 Rhagfyr 1858 - 11 Hydref 1919). Fe'i ganwyd yn Hamburg, yn frawd i'r hanesydd Clasurol Eduard Meyer (1855-1930).

Cafodd yrfa hir a disglair fel ysgolhaig. Ar ôl astudio ieithyddiaeth dan Ernst Windisch ac eraill, aeth i Loegr i fod yn athro llenyddiaeth Almaeneg a'r iaith Almaeneg ym Mhrifysgol Lerpwl (1884-1911). Yn 1911 olynodd yr enwog Heinrich Zimmer fel Athro Ieithyddiaeth Geltaidd ym Mhrifysgol Berlin, a bu'n dysgu yno hyd ei farwolaeth yn 1919, yn Leipzig.

Meyer oedd y prif symbylydd tu ôl i sefydlu yr Ysgol Dysg Wyddeleg yn Nulyn yn 1903. Sefydlodd ddau o'r prif gylchgronau academaidd sy'n ymwneud ag astudiaethau Celtaidd. Un o'r rhain oedd y Zeitschrift für celtische Philologie yn yr Almaen, gyda Ludwig Christian Stern. Yr ail oedd Ériu, a sefydlodd ar y cyd â'r athro John Strachan.

Golygodd a chyfieithodd sawl testun Gwyddeleg, gan gynnwys Immram Brain. Rhoddwyd ddinasyddiaeth er anrhydedd i Kuno Meyer am ei wasanaeth i lenyddiaeth Wyddeleg a diwylliant Iwerddon gan ddinasoedd Dulyn a Cork yn 1912.

Llyfryddiaeth
S. Ó Lúing, Kuno Meyer 1858-1919 (Dulyn, 1991). Cofiant.

Categori:Genedigaethau 1858
Categori:Marwolaethau 1919
Categori:Ieithyddion o'r Almaen
Categori:Pobl o Hamburg
Categori:Ysgolheigion Celtaidd o'r Almaen